Aug 22,2015
5800 'జాగ్వర్‌'లు దెబ్బతిన్నాయి
ముంబయి: గత వారం చైనాలోని టైన్‌జిన్‌ పోర్టులో జరిగిన పేలుళ్లలో తమ సంస్థకు బాగానే నష్టం వాటిల్లినట్లు టాటా మోటార్స్‌ తెలిపింది. చైనాకు టాటా మోటార్స్‌ జాగ్వార్‌ ల్యాండ్‌ రోవర్‌ కార్లను ఎగుమతి చేసే మూడు ప్రధాన రేవులలో 'టైన్‌జిన్‌' కూడా ఒకటని సంస్థ తెలిపింది. టైన్‌జిన్‌లో భారీ పేలుళ్ల జరిగిన సమయంలో అక్కడి పరిసర ప్రాంతాల్లో ఇటీవలే తాము చైనాకు ఎగుమతి చేసిన దాదాపు 5,800 వరకు జాగ్వార్‌ ల్యాండ్‌రోవర్‌ కార్లు పార్క్‌ చేసి ఉన్నట్లు సంస్థ తెలిపింది. పేలుళ్లలో ఈ కార్లు దాదాపుగా దెబ్బతిని ఉంటాయని కంపెనీ భావిస్తోంది. పేలుళ్లు జరిగిన ప్రాంతంలోకి వెళ్లేందుకు ఇంకా అనుమతులు లేని కారణంగా నష్టం ఎంత మొత్తంలో జరిగింది అంచనా వేయలేకపోతున్నట్లుగా టాటా మోటార్స్‌ తెలిపింది. ఈ వార్తల నేపథ్యంలో టాటా మోటార్స్‌ షేరు శుక్రవారం 3.54 శాతం మేర పడి 18 నెలల కనిష్ఠానికి కుంగింది. ఫలితంగా కంపెనీ మార్కెట్‌ విలువ లక్ష కోట్ల దిగువకు చేరింది. పరిస్థితిని తాము ఎప్పటికప్పుడు అంచనా వేస్తున్నామని వినియోగదారులకు, సంస్థకు నష్టం వీలైనంత తక్కువగా ఉండేలా తాము కృషి చేస్తున్నట్లు టాటా మోటార్స్‌ వెల్లడించింది.
మీ స్నేహితులకు రికమెండ్ చెయ్యండి